stanford-oval/wikipedia huggingface dataset:
התקפות רשת
העשור השני של המאה ה-21 > אירועי תקיפה בולטים משנת 2016

בינואר 2016 פורסם, כי במהלך דצמבר 2015 שלושה ספקי חשמל (ביניהם חברת Prykarpattyaoblenergo) באוקראינה נפגעו ושותקה פעילותם בעקבות התקפת רשת שגרמה לניתוק החשמל של מאות אלפי בתים. פעילות זו יוחסה לרוסיה.
החל מאוגוסט 2016, קבוצה של האקרים הקוראת לעצמה The Shadow Brokers, החלה לפרסם ברשת הפתוחה אוסף גדול של חולשות מערכת הפעלה וכלי תקיפה בסייבר שפותחו, ככל הנראה, על ידי ה-NSA וה-CIA.
באוקטובר 2016, המגזין Wired, פרסם מאמר מקיף לגבי תקיפה על "המשרד לניהול כוח אדם" של ארצות הברית. במסגרת התקיפה נגנבו פרטים של למעלה מ-4 מיליון עובדי מדינה אמריקאים, כולל כל מסמכי הבקשה שלהם לקבלת סווג ביטחוני והתחקיר הביטחוני שלהם. במסמכים אלו היה פירוט של מידע רגיש לרבות ממצאי בדיקות פוליגרף, סטטוס כספי, טיפולים פסיכולוגיים, מידע לגבי קרובי משפחה, נטיות מיניות וכדומה. קיימת הערכה כי בסך הכל נפגעה הפרטיות של למעלה מ-20 מיליון אזרחים אמריקאים. ע"פ המאמר ב-Wired, נגנבו גם טביעות אצבע. נכון לאוקטובר 2016, לא ברור עדיין מה עשו התוקפים עם המידע אותו גנבו והחשש העיקרי הוא מ"גנבת זהות".
באוקטובר 2016, בוצעה תקיפת DDOS מסיבית על שרתי ה-DNS של חברת DYN בארצות הברית. ככל הידוע, זו הפעם הראשונה שבה נעשה שימוש ב"בוטנט" שה"זומביז" שלו היו "התקנים מחוברים", (התקנים שהם חלק ממה שמכונה "האינטרנט של הדברים") ולא מחשבים "רגילים". לפי הדיווחים, רוב ההתקנים שבהם השתמשו כדי לבצע את התקיפה בפועל היו מצלמות ווידאו מחוברות לאינטרנט, מתוצרת סין. התקיפה גרמה לכך ששרותי אינטרנט של "טוויטר", "PayPal", אמזון, טאמבלר, Spotify, נטפליקס וחברות רבות נוספות, לא היו זמינים למשך למעלה משעתיים. כיסוי טוב של התקיפה מופיע באתר :KrebsonSecurity. ה"בוטנט" שבו נעשה שימוש מכונה "Mirai (אנ')".
במהלך השנים 2015–2016, בוצעה התקפה על מחשבי ה"וועידה הדמוקרטית הלאומית", בארצות הברית. האתר ויקיליקס פרסם כמות גדולה של מסמכי דוא"ל ממחשבי פוליטיקאים דמוקרטים, שנגנבו במהלך אותה תקיפה מדוברת. רבים ייחסו את התקיפה לרוסיה, כולל נשיא ארצות הברית בנאום פומבי. וראו בזאת ניסיון להתערבות רוסיה בבחירות לנשיאות ארצות הברית ב-2016.
בסוף אוקטובר 2016, התפרסמו מסמכי דוא"ל שנגנבו מהמחשב האישי של ולדיסלב סורקוב - מי שהיה סגן ראש הממשלה וסגן ראש המטה של נשיא רוסיה, פוטין. חלק מהחוקרים, לכן, הציעו שמדובר ב"תגובה מידתית" של ארצות הברית לתקיפות על מחשבי המפלגה הדמוקרטית. ארצות הברית הכחישה כל קשר לנושא. מסמכי הדוא"ל חשפו, בין השאר, מעורבות רוסית ישירה בערעור היציבות במזרח אוקראינה, כולל השפעה ישירה על הבחירות המקומיות שם.
העשור השני של המאה ה-21 > אירועי תקיפה בולטים משנת 2017

במרץ 2017 הוגש כתב אישום בארצות הברית כנגד ארבעה אזרחים רוסים, שניים מהם עובדי סוכנות הביון הרוסית, ה-FSB (ממשיכת דרכה של הקג"ב) ושניים עצמאיים, בגין פריצה לפרטיהם של כחצי מיליארד ממשתמשי אתר יאהו.
באותו חודש, "הניו יורק טיימס" פרסם תחקיר ולפיו ארצות הברית מנהלת מבצע סייבר מתמשך במטרה לחבל בתוכנית פיתוח הנשק הבליסטי של צפון קוריאה.
במאי 2017 בוצעה התקפה רחבת היקף באמצעות קריפטולוקר. בתקיפה נפגעו למעלה ממאה מדינות ולמעלה מ-200,000 מחשבים ובכלל זה, בתי חולים בבריטניה, חברות רכב ובכללן "רנו", חברת "פדקס", מערכת הרכבות בגרמניה, משרד הפנים הרוסי וגופים רבים אחרים. לפי פרסומים שונים, זו התקיפה הרחבה ביותר בהיסטוריה, מהסוג הזה. התקיפה גרמה להצפנת קובצי המידע במחשבים המותקפים באופן שלא ניתן "לשחרר" את המידע, אלא על ידי תשלום הכופר וקבלת מפתח ההצפנה. אחד הגורמים הראשונים שפרסם דו"ח מקצועי על הנושא, הייתה חברת קספרסקי.
באותו חודש, בארצות הברית, מונה מר רוברט מולר כתובע מיוחד לחקירת התערבות רוסיה בבחירות לנשיאות ארצות הברית ב-2016.
ב-27 ביוני 2017, החלה להתפשט מתקפת סייבר רחבת היקף. גם מתקפה זו הצפינה את המחשבים המותקפים ולמעשה מנעה את היכולת להשתמש בהם יותר. המתקפה, ככל הידוע, מתחילה בהדבקה של מחשב אחד ברשת הארגונית והתפשטות מהירה על בסיס חולשה בפרוטוקול SMB של מערכת ההפעלה Microsoft Windows. שיטת התקיפה, ככל הנראה, מבוססת על אחת החולשות שהתפרסמו על ידי קבוצת The Shadow Brokers (אנ'). התקיפה כוונה ברובה, כנגד רשתות מחשבים באוקראינה ולפי משטרת אוקראינה, נפגעו במהלך התקיפה 2,108 רשתות מחשוב ו-111 ארגונים ממשלתיים ו-308 חברות פרטיות התלוננו על פגיעה. בין השאר נפגעו: שדה התעופה הראשי של קייב, מערכת ניטור הקרינה מהכור בצ'רנוביל, תחנות כוח, מפעל המטוסים "אנטונוב", ערוץ טלוויזיה "ערוץ 24" שהפסיק את שידוריו, משרדי ממשלה והבנק המרכזי של אוקראינה, חנויות כלבו רבות ועוד. מחוץ לאוקראינה נפגעו, בין השאר: חברת הספנות הדנית, "מארסק" ומסופי המטען שלה ברחבי העולם, חברת הנפט הרוסית "רוסנפט", מרק (חברת תרופות) מניו-ג'רזי בארצות הברית, חברת השוקולד "קדברי" באוסטרליה, חברת הבנייה - "סיינט גוביין" הצרפתית, שני בתי חולים בארצות הברית, חברת הזרעים "קופקו" בארגנטינה, חברת הסוכריות מרס ועוד.
באוקטובר 2017, "הניו יורק טיימס" פרסם מאמר ולפיו מבצע סייבר שלכאורה בוצע על ידי ישראל בשנת 2014, חשף שחברת קספרסקי היוותה צינור שדרכו ממשלת רוסיה הצליחה להעתיק כלי תקיפת סייבר של ה-NSA. לטענת הפרסום, ה"אנטי וירוס" מתוצרת החברה אוסף נתונים מתוך המחשבים עליהם הוא מותקן בצורה שמאפשרת לממשלת רוסיה גישה לנתונים אלה. לפי הפרסום, "אנטי וירוס" של קספרסקי היה מותקן על מחשב של עובד NSA וכך, ממשלת רוסיה הצליחה לגנוב כלי תקיפה אמריקאיים לאורך זמן. במהלך 2017, ארצות הברית הוציאה איסור גורף על התקנת מוצרי חברת "קספרסקי" במחשבים של הממשל הפדרלי.
באותו חודש, לפי פרסום של חברת "בלומברג", צפון קוריאה הצליחה לגנוב תוכניות צבאיות של דרום קוריאה וארצות הברית, למקרה של הסלמה למלחמה עם צפון קוריאה ובכלל זה תוכנית ל"מבצע עריפה" רחב שתכליתו חיסול חברי ההנהגה של צפון קוריאה.
העשור השלישי של המאה ה-21 > אירועי תקיפה בולטים משנת 2021

בתחילת מאי 2021 התרחשה מתקפת הסייבר על קולוניאל פייפליין שגרמה לשיתוק של צינור תזקיקים מרכזי בארצות הברית. ההתקפה גרמה לכך שהצינור הפסיק לספק תזקיקי נפט לחלק גדול ממזרח ארצות הברית. ככל הידוע, זו תקיפת הסייבר החמורה ביותר בתולדות ארצות הברית - על תשתיות מדינה. לפי אתר הגרדיאן, התקיפה מיוחסת לקבוצה שנקראת DarkSide שמתמחה בתקיפות כופרה.
בתחילת יולי 2021, מערכת הרכבות של איראן נתקפה. בין השאר, לוחות המידע של הרכבת שובשו ובחלק מהמיקרים, הופיעה, על גבי הלוחות, הפניה למספר טלפון של מנהיג איראן. חלק מהמקורות ניסוי לייחס את המיתקפה לישראל.מייד לאחר המיתקפה הזו, בוצעה גם התקפת "כופרה" על עמדות עבודה במשרד התחבורה האיראני.
בסוף אוגוסט 2021, בוצעה תקיפת סייבר על כלא "אווין" באיראן. במסגרת התקיפה, הופיעו כתובות "זו מתקפת סייבר" על המסכים בחדר הבקרה של הכלא. במקביל, הוזלגו כמויות גדולות של הקלטות ווידאו ממערכת הטלוויזיה במעגל סגור של הכלא. הקלטות אלו כוללות תיעוד של הכאת כלואים, עינויים וכיוצא באלו.
באמצע אוקטובר 2021 הנהלת ביה"ח הלל יפה בחדרה הודיעה על אירוע סייבר מסוג "כופרה" בבית החולים, המתקפה פגעה במערכות המחשוב של בית החולים.
העשור השלישי של המאה ה-21 > אירועי תקיפה בולטים משנת 2023

במהלך ינואר 2023, פתחו משמרות המהפכה האסלאמית של איראן במתקפת סייבר נגד ארגון אוסטרלי כדי להשיג מידע באמצעות פעולת סחיטה וסחיטה כפולה תוך שימוש בתוכנות כופר. אוסטרליה הביעה דאגה עמוקה מהמתקפה של משמרות המהפכה, כולל הטרדה מקוונת של אזרחים אוסטרלים.
במהלך יוני 2023 החל גל של התקפות סייבר ופריצות למידע ב-MOVEit, תוכנה להעברת קבצים, לאחר שהתגלתה בה פרצת אבטחה (אנ').
העשור השלישי של המאה ה-21 > אירועי תקיפה בולטים משנת 2023 > אירועי תקיפה בישראל

ב-8 בדצמבר 2023 דווח שהארכיון הדיגיטלי של מדינת ישראל סובל ממתקפת סייבר, שבעקבותיה נמחק מידע רב מהאתר. בעקבות זאת הזהיר מערך הסייבר הלאומי של ישראל כי יש סכנה שכל החומר הארכיוני של המדינה יימחק לעד. שיקום המערכת לא צפוי להסתיים גם עד סוף 2024.
העשור השלישי של המאה ה-21 > אירועי תקיפה בולטים משנת 2024

ביוני 2024 הודיעה חברת טיקטמאסטר על פריצה למאגר הנתונים שלה. זאת לאחר שקבוצת האקרים הודיעה שגנבה פרטים אישיים של 560 מיליון לקוחות של טיקטמאסטר. המידע שנגנב בפריצה כולל שמות, כתובות, מספרי טלפון ופרטים חלקיים של כרטיסי אשראי של משתמשי טיקטמאסטר.
העשור השלישי של המאה ה-21 > אירועי תקיפה בולטים משנת 2024 > אירועי תקיפה בישראל

ב-5 באפריל 2024 זוהתה פריצת סייבר למאגר מידע של משרד המשפטים של ישראל, שבעקבותיה דלף ככל הנראה מידע רב. קבוצת אנונימוס טענה כי היא עומדת מאחורי המתקפה. הקבוצה טענה כי במתקפה השיגה מידע בהיקף של כ-300GB, הכולל מכתבים רשמיים ומסמכים, עובדים, כתובות, מספרי טלפון, כתובות דואר אלקטרוני, פרטים על שופטים ועוד. משרד המשפטים של ישראל אישר את האירוע וציין כי הוא בוחן את היקף החומרים שדלפו ואת משמעויות האירוע.
בסוף מאי 2024 זוהתה פריצת סייבר לשרת הדואר האלקטרוני של משרד עוה"ד גולדפרב זליגמן. נבדק חשד שהתוקפים השיגו תכתובות דוא"ל של הלקוחות לאורך שנים, המכילות מידע רגיש וחסוי.
ראו גם

לוחמת רשת
טרור קיברנטי
אבטחת מערכות מידע
פרצת אבטחה
צוות חירום לטיפול באירועי מחשב
ורד נסים

אין תמונה חופשית
ורד נסים (נולדה ב-4 באוגוסט 1980) היא אמנית ישראלית רב תחומית ומרצה במרכז האקדמי לעיצוב ולחינוך ויצו חיפה. ביצירותיה משלבת נסים ציור, צילום, פיסול, וידאו ארט וניו מדיה. במקביל לעבודתה כאמנית עוסקת גם באוצרות ובייעוץ אמנותי.
ביוגרפיה

ורד נסים נולדה בחולון ונסים גדלה במשפחה ממעמד הפועלים, משפחת קשת יום של עולים חדשים. זיכרונותיה מתחברים לתחושות קשות של קיפוח ומצוקה כלכלית ומעמדית. אביה עבד כפחח עד גיל 67 לפרנסת המשפחה ואמה פנסיונרית של נעמ"ת שעבדה בניקיון. בשנת 2002 החלה את לימודיה במדרשה לאמנות במכללה האקדמית בית ברל, שם לראשונה מצאה את מקומה ואף הצליחה בלימודיה. סמינר שכתבה במסגרת לימודיה על אמנות מזרחית הפגישה אותה עם אמנים כמו שולה קשת ומאיר גל שפתחו בפניה עולם חדש.
עבודתה כאמנית

נסים, כ"אמנית מזרחית" עוסקת בנושאים הבוחנים קטבים בזהות, במגדר, ובמעמד חברתי-כלכלי. נושאים אלו היא קושרת לזהותה המזרחית. עבודותיה עוסקות בפערי התרבות ובמעמד הפועלים, עוסקות בשיח מגדרי ופמיניסטי, ובשיח על אמנות מזרחית ואקטיביזם. כיוצרת היא מגדירה עצמה כאמנית נשית והיא אינה חוששת מלהיות מתוייגת כך. נשיותה באה לידי ביטוי ביצירותיה העושות שימוש בחומרים שנחשבים נשיים כגון: פרגמנט, צבע שיער, לק וצבעי פנדה.
נסים בוחרת במערכת היחסים המשפחתית האינטימית כמרחב הפעולה שלה ומשתמשת בבני המשפחה ביצירותיה תוך כדי שהיא מעמתת אותם עם השאלות והטראומות של חייה העולות בעבודותיה. היא מציגה את המציאות היומיומית בחייה ומשלבת בהם נרטיבים השאולים מעולם האגדות והפנטזיה : יערות עד, סינדרלה, חלום על חתונה על שמלת כלה, חיי נישואין. אחת הטראומות הזכרות לה מהילדות היא תופעת הכינים. הצורך להסתובב שעות רבות עם חינה על שערה כדי לטפל במפגע ולהימנע מעלבונות מילדי השכונה זכור לה באופן מיוחד. חוויה זו משמשת עבורה נקודת אחיזה לרבים מהנושאים שמעסיקים אותה ומגדירים את מקומה בחברה הישראלית. היא זוכרת איך במקום לשים נפט על השיער, בחרה אמה להשתמש בחינה לשער כפי שנהגו לטפל במחלת הגזזת. בראיון עמה מציינת וילצקי את החרדה שחשה בילדותה שמא יסמנו אותה כחריגה, ילדה עם שער אדום כמו ה"נשים המזרחיות הפרימיטיביות".
למעשה היא גדלה כנערה חריגה, דיסלקטית שלא האמינה שתסיים בגרות, ובכל מקום הרגישה שונה ואחרת.
שתי יוצרות מהוות עבורה מקור השראה."מאירה שמש, ואביבה אורי. אצל מאירה שמש היא אוהבת את הצבעוניות האקספרסיבית, השימוש בחומרים הלקוחים מהתרבות הפופולרית והקיטש, דימויי היופי הנשי, והשימוש בחומרים ביוגרפים, ואלו אצל אביבה אורי, את רישומיה, מהם למדה איך קו וכתם יכולים לרגש. "אחד שיושב לי חזק בראש הוא הרישום "ארגזים" משנות ה-80".
לצד פעילותה כאמנית היא מקיימת מפגשים והרצאות מתוך אמונה בכוחה של האמנות להשפיע, לשנות, ולהרגיל את הצופה, כל צופה, לראות ולהבין אמנות. לצד מפגשים אלו עושה גם למען השכבות החלשות ופעילה בתנועת הנשים "אחותי".
עבודתה כאמנית > תערוכות יחיד

ב-2007 הציגה תערוכת יחיד ראשונה בשם "נרקיס", אוצרת: שולה קשת, בית אחותי, תל אביב. האמנית עוסקת בנושא הנרקיס דרך מספר מדיומים: רישומים בטכניקה מעורבת, צילומים ומיצב. העבודות נעות בגבול שבין הפיגורציה למופשט, בין המילה לדימוי המצויר, ובין המינוריות לאקספרסיביות. חזותן של העבודות היא אלגנטית, אולם מתחת לחזות זו מסתתרת ביקורת חברתית נוקבת ורלוונטית. ביקורת המתחדדת לאור האסתטיקה העדינה של העבודות.
ב-2016 הציגה תערוכת יחיד שנייה בשם "בין חלום להקיץ", אוצרת אירית טל, הגלריה האוניברסיטאית לאמנות ע"ש גניה שרייבר, תל אביב בתערוכה הוצגו קטעי הווידאו, תצלומים ומונטאז'ים העוסקים ביחסי אם - בת - אב. בווידאו ארט המרכזי "אם אספר לכם קורות חיי, דמעות יוצאות לי מעיני" נראית האם כפופה על ארבע בשמלה לבנה העשויה מסמרטוטי רצפה, שיערה מלופף בגלגלים לשער. היא משפשפת ומקרצפת, כך נדמה, את מרצפות הרחוב אבל למעשה היא מנקה שטיח עגול צהוב גדול המונח על המרצפות שעשוי כולו מכפפות הגומי הצהובות, כאלו שהיו בשימושה במשך שנים כמנקה.
השטיח הצהוב מסמל לדברי טל דקל את האישה המזרחית, שהיא כמו השמש עגולה גדולה חמה, יוקדת ושורפת. הכפפות, הצבע הצהוב הבוהק, הם אלמנטים החוזרים ונישנים ביצירתה . אמה, היא גיבורת היצירה. האם מוצגת כעוזרת בית, עבודת הניקיון מייצגת עבורה את המזרחיות והמעמד הנמוך. מבחינת האם זו היא הפרנסה שמאפשרת לה לדאוג לחינוך ילדיה, להאכילם ולהלבישם שלא יהיו דחויים, שיהיו כמו כולם ובכל מחיר. האם היא לא "שפחה" כמו שנהגו לכנות את עוזרות הבתים בעיראק אלא היא עוזרת בית, שזו הגדרה מכובדת יותר. הניקיון הופך עיסוקה העיקרי, הניקיון הוא המקצוע, המטלה המפרכת, והיא חוזרת על פעולת הניקיון באופן סיזיפי כמו האמן, היוצר, שפעולתו היא פעולה אמנותית, שאינו יכול לברוח או להימנע ממנה. האמנות כגזרת גורל ממש כמו זו של עובד הניקיון.
בעבודת הווידאו "מתה לרקוד בחתונה שלך", ממשיכה נסים לעסוק במזרחיות ובסטראוטיפים מזרחיים, היא מציגה ארגון חתונה כפי שהוריה חולמים לארגן עבורה. זהו סרט חתונה, המציג את ז'אנר החתונות המזרחיות סוג של "סרט בורקאס". בווידאו נשמע קולו של מנהל האירוע המנחה את האורחים, נשמעת מוזיקה מזרחית (זוהר ארגוב ושרית חדד). "קלוז אפים" על המנות, אביזרים, קישוטים ועזרים זרחניים מצועצעים ומהבהבים, שולחן אוכל מעוטר בפרחים פלסטיים. החוגגים הם אסתר ובנימין, הורי הכלה, את נישואי הבת. אלא שאין כאן חתונה. אין ממש מוזמנים, אין חופה ואין שום חתן באופק. מה שיש הוא העשן, רקדנית בטן ללא קהל, צילומים, ריקוד זוגי של הורי הכלה ותפאורה מצועצעת.
המזרחיות שאותה נסים מציגה אינה כזו הבאה מתוך "התבכיינות", ולא נובעת מתחושת הקיפוח שמצדיק חוסר הצלחה, אלא ממקום של "אכפתיות".
עבודתה כאמנית > תערוכה קבוצתית

ביוני 2018 הציגה נסים בעפולה בתערוכה משותפת בשם: "המצב האישי: רווקה" אוצר: ניר הרמט. הגלריה העירונית לאמנות, התערוכה עוסקת במצבן של הרווקות בארץ. התערוכה אומר ניר הרמט: "מבקשת להציב מראה חברתית, תרבותית, מעמדית ביחס למוסד הרווקות, כדרכה של נסים, לשקף מציאות מורכבת ומרובדת, אישית וקולקטיבית גם יחד". בתערוכה נסים מציגה פרי עבודה של כשנתיים, עבודה המניבה ווידאו ארט, צילומי סטילס, וסאונד על שש נשים מעפולה, אותם צלמה וראיינה. בצילום המצב האישי רווקה מ-2018. נסים "מזמינה את הצופים לשהות בתוך כל אחד מהסיפורים, ולשקוע בתוך כל סובייקט."
עבודותיה מנהלות דיאלוג עם סוגיות חברתיות, כלכליות, עוסקות בביקורת נוקבת, מפנות אצבע מאשימה לחברה הגבוהה, האשכנזית, לעיתים גם בהומור אך גם באופן אירוני ועוקצני. הקטגוריה "אמנות מזרחית" מקבלת דרך יצירותיה של ורד נסים, פרשנות והגדרה חדשה בשדה התרבות הישראלית. לא עוד אמנות שוליים, פריפריאלית, אלא אמנות חתרנית, בועטת, נוקבת ישירה.
תערוכות יחיד

2006 - ללא כותרת, קדמה אינטרנט, גלריה לאמנות
2007 - נרקיס, בית אחות - תרבות פמיניסטית ומרכז קהילתי, תל אביב
2008 - יום הפועלים הבינלאומי, הגדה החסלית, תל אביב
2009 - כבה את האור, בבקשה, מוזיאון ינקו דאדא, עין הוד, ישראל
2015 - מדבר בתוך עיירה, המדרשה - הגלריה לאמנות, תל אביב
2016 - בין חלום להקיץ", אוצרת אירית טל, הגלריה האוניברסיטאית לאמנות ע"ש גניה שרייבר, תל אביב.
פרסים

2006 - פרס הצטיינות באמנות, מכללת בית ברל. פריט רשימה עם תבליטים
2008 - פרס עודד מסר לאמן צעיר, תערוכת יחיד ביאנקו דאדא מוזיאון עין הוד
2008 - פרס הצטיינות לאמן צעיר, הביאנלה לאמנים צעירים, רמת השרון.
2008 - פרס מועצת הפיס לתרומות לאמנויות
2011 - פרס קרן יהושע רבינוביץ לתמיכה באמנות
2015 - פרס האמן הצעיר, משרד התרבות והספורט.
2021 - פרס שר התרבות והספורט בתחומי האמנות הפלסטית.
לקריאה נוספת

ורד נסים, Turn off the Light, Please, אוצרת: עינבר דרור-לקס, 2009, מוזיאון ינקו דאדא, עין הוד
ורד נסים, בין חלום להקיץ, אוצרת: אירית טל, קטלוג התערוכה, הגלריה האוניברסיטאית לאמנות, אוניברסיטת תל אביב, תל אביב: 2016
הערות שוליים

1 2 3 4 5 6 7 8 9  מיכל וילצקי‏, האמן 17: ורד ניסים, באתר וואלה, 29 במרץ 2007
1 2  דקל, טל, על הומור חתרני ביצירתה של ורד נסים, מגדר, אתניות ומעמד בישראל, מתוך קטלוג התערוכה :ורד נסים, בין חלום להקיץ, אוצרת: אירית טל, הגלריה האוניברסיטאית לאמנות, אוניברסיטת תל אביב תל אביב; ראה קטלוג אינטרנטי של התערוכה: אחותי: אמנויות מזרחיות בישראל, אוצרות: קשת שולה, ריטה מנדס-פלור, בית האמנים, ירושלים: 2000.
↑  זקן ורד, ייצוג המזרחי באמנות ישראלית, באתר בית הספר לאמנות המדרשה
המכללה האקדמית בית ברל, ‏2010
↑   אינס אליאס, מאחורי מחאות הפנתרים השחורים היה גם דור הורים שהקריב בעבור רווחת ילדיו, באתר הארץ, 1 באפריל 2021
↑  תקצירי קטלוג התערוכות השונות של ורד נסים
↑  חיה פרידברג, נרקיס, באתר מתוך קטלוג התערוכה "נרקיס"
↑  הווידאו מוצג בימים אלו בגלריה מינוס 1 של עיתון הארץ, בתל אביב מאי2017
↑  דקל, טל, על הומור חתרני ביצירתה של ורד ניסים, מגדר, אתניות ומעמד בישראל, תל אביב: הגלריה האוניברסיטאית לאמנות , אוניברסיטת תל אביב, 2016
1 2   גליה יהב, ורד נסים מציגה אמנות מעמדית חזקה וחשובה שכמעט לא נראתה כאן, באתר הארץ, 17 במרץ 2016
1 2  איתן בוגנים, איך זה להיות רווקה באזור עפולה, באתר הארץ, 17 במאי 2018
↑  פרס שר התרבות והספורט לוורד נסים, באתר "העוקץ", 25 בינואר 2022
כרמלה יעקובי וולק

| --- | --- |

פרופ' כרמלה יעקובי וולק
 לידה:  12 בנובמבר 1957 (בת 67) ירושלים, ישראל
 תקופת הפעילות:  מ-1989
 תחום יצירה:  אדריכלות
 יצירות ידועות:  מעבדת פאבלאב ישראל  "קליניקת המעצבים"  ספיד-דיזיין
כרמלה יעקובי וולק (נולדה ב-12 בנובמבר 1957) היא פרופסור חבר למדעי הרוח ואמנויות יפות במכללה למנהל, יזמית אקדמית, מעצבת, אוצרת ומומחית לשיטות הוראה חדשניות. בתפקידה האחרון באקדמיה כיהנה כסגן נשיא לחדשנות ופיתוח בינתחומי במסלול האקדמי במכללה למנהל. במשך כ-25 שנה פיתחה וניהלה תוכניות אקדמיות, מעבדות מחקר יישומיות ופלטפורמות המחברות בין אקדמיה, תעשייה וממשל.
ביוגרפיה

נולדה בירושלים, למדה בתיכון בגימנסיה רחביה, שירתה בצה"ל בחיל המודיעין.
בשנים 1989–1995 ניהלה את משרד האדריכלות ועיצוב הפנים שייסדה - יעקובי-דגן. בשנת 1996 ייסדה את משרד יעקובי-ארד. 

בשנת 2003 פתחה את משרד האדריכלות ועיצוב פנים יעקובי-וולק, שתכנן מאות פרויקטים במגזר הציבורי, מרחב משרדי חברות, בנייני מגורים ועוד.
בשנים 1990–2009 שימשה בתפקידים שונים במכללה למנהל: שימשה ראש תוכנית תלת שנתית ללימודי תעודה לעיצוב פנים, הייתה דיקן סטודנטים בחוג לעיצוב פנים, חברה בצוות הקמת החוג בראשותו של פרופ' רן שחורי, ועוד. הייתה חברה בוועדת החוג לאישור התואר האקדמי בעיצוב פנים מול המל"ג.

בשנים 2009–2017 שימשה בתפקידים בכירים במכללה למנהל: הייתה ראש WEDEA - מרכז חדשנות ויזמות לפתרון בעיות מורכבות במסלול האקדמי; דיקן בית הספר לחדשנות ועיצוב; ראש תואר שני בינתחומי בעיצוב, חדשנות ויזמות; ראש החוג לעיצוב פנים במסלול האקדמי; וכיהנה בתפקיד סגן נשיא לחדשנות ופיתוח בינתחומי במסלול האקדמי.
בשנת 2010 ייסדה את מעבדת פאבלאב ישראל - Fablab Israel, המעבדה הקהילתית הראשונה לייצור דיגיטלי בשיתוף עם עיריית חולון, וניהלה אותה עד שנת 2017. המעבדה היא ארגון ללא מטרות רווח, חלק מרשת מעבדות עולמית שמרכזה באוניברסיטת MIT. המעבדה עסקה בחינוך טכנולוגי לתלמידי בתי הספר, פרויקטים קהילתיים וקבוצות מחקר.

בשנת 2012 הקימה את "קליניקת המעצבים" הנותנת שירותי עיצוב פנים לארגונים וגופים מהמגזר השלישי התומכים באוכלוסיות המוחלשות.
בשנה זו יזמה פרויקט הנקרא ספיד-דיזיין - Speed Design, אירוע שבו מובילי הקהילה האדריכלית וקהילת המעצבים מעניקים שירותי תכנון ועיצוב חינם לקהילה האזרחית בפורמט של מפגשים קצרים, מוקצבים בזמן. 

בשנים 2015–2016 הקימה וניהלה מעבדת חדשנות עירונית לפתרון בעיות עבור גופים עירוניים.
משנת 2018 יעקובי וולק היא מנכ"לית SN2E- IP, חברה למסחור ידע המגיע מהמכללות המתוקצבות ומכוני המחקר הממשלתיים.
יעקובי וולק היא מייסדת ועורכת ראשית של כתב העת "בלוק", שיצא לאור בשישה גיליונות בשנים 2004–2008. כתב העת בלוק היה עמותה ללא מטרות רווח, שייצרה דיון אקטיבי רב-תחומי על ידי הוצאה לאור של כתב עת, עריכת סימפוזיונים, אוצרות תערוכות וייזום אירועים אקטיביסטיים במרחב הציבורי.
כרמלה יעקובי וולק מתגוררת בתל אביב, נשואה ואם לשלושה.
ביוגרפיה > השכלה אקדמית

בשנים 1978–1980 למדה לתואר ראשון בחוג לסוציולוגיה ואנתרופולוגיה באוניברסיטה העברית. בשנת 1986 קיבלה תואר B.DES לעיצוב סביבתי בבצלאל, האקדמיה לאמנויות ועיצוב בירושלים. בשנת 2004 הוענק לה תואר שני בתוכנית מטרופוליס, מאסטר בארכיטקטורה ובמחקר עירוני בשיתוף עם מרכז התרבות העכשווי של ברצלונה Fundació Politècnica de Catalunya.
בשנת 2014 הוענק לה תואר פרופסור חבר למדעי הרוח ואמנויות יפות על ידי ועדת המינויים של המל"ג.
תערוכות

יעקובי וולק אצרה, יזמה והשתתפה בתערוכות בארץ ותערוכות בינלאומיות בנושאי אדריכלות, עיצוב ואמנות:
2003 - "אגורפוביה וקלסטרופוביה בחללי פנים", עמותת האדריכלים, גלריית המגדלור. אוצרת.
2005 - "שלוש ערים נגד החומה", תערוכה בינלאומית קבוצתית, הוצגה בבית האמנים בתל אביב, גלריות בניו יורק וברמאללה. מציגה בתערוכה, אמנית מיצב וידאו ועבודת צילום.
ספטמבר 2006 - "Double Exposure: Middle Eastern Rooftops", International group exhibition at Makor Gallery, New York City, אוצרת שותפה ומעצבת תערוכה.
דצמבר 2006 - " What is your temporary city" תערוכת אמנים מהארץ ומהעולם המגיבים לסוגיית היער הזמנית על גבי דפי Post it. אוצרת.
ינואר 2007 - "מהי העיר הזמנית שלך?" תערוכה במרחב העיר תל אביב. אוצרת.
מרץ 2008 - "Post It, Occasional Cities" Exhibition -The Cultural Center in Barcelona (CCCB). Curator of "Occasinal Cities" Block Magazine's research, Exhibition curator Marti Peran הצגת המחקר ערים זמניות.
אפריל 2008 - "ביקורי בית השתכנות בזמני", 25 בתים של תושבי בת ים מצולמים ומוצגים דרך פריסות פנורמיות על גבי דפנות תחנות אוטובוס בעיר. הביאנלה לאדריכלות נוף בת ים, משתתפת, מציגה.
יוני 2008 - "כתם עיוור", תערוכה קבוצתית בינלאומית של אמנים מהמזרח התיכון, פלסטין וישראל. התערוכה חושפת כתמים עיוורים וחסמים במבט הקולקטיבי המופנה אל המרחב החברתי-הפוליטי ואל המרחב הבנוי במזרח התיכון. מוזיאון פתח תקווה לאמנות, אוצרת שותפה, מעצבת החלל.
מאי 2010 - "עיצבוב", גלריית החווה, חולון. תערוכה קבוצתית העוסקת ביחס שבין עיצוב כמשקף ומקדם מערכות חברתיות לבין המערכת העצבית של גוף האדם. בשיתוף עיריית חולון. יוזמת, אוצרת.
2011 - "דימוי ומרחב" - "Interplay – image and space" - גלריית Design Space, תל אביב. התערוכה מציגה 30 עבודות של אמנים ישראליים עכשוויים, אדריכלים ומעצבים וחוקרת את מורכבות העיצוב הגרפי והאדריכלות. מציגה.
פרסומים > פרקים ומאמרים בתוך ספרים

2001 - “Home is not Sweet Anymore” על שיח מוביל באומנות, בתוך: מבחוץ ומבפנים, החוג לעיצוב פנים המסלול האקדמי, המכללה למינהל.
2003 - קטלוג "ארטיק 5", תערוכת זוכי מפעל המלגות ע"ש שרת, קרן התרבות אמריקה-ישראל.
2007 -Jacoby Volk, C. & Messig, A. (2007). Haptic Diagrams. Teaching and Experimenting with Architectural Design. EAAE Transactions on Architectural Education no 35 pp. 65-72.
2009 - Jacoby Volk, C. & Messig, A. (2009). Haptic Diagrams: from Cinematography to Architectural Performance. Journal of Architectural Education, Washington D.C.: 2009 Blackwell, Publishing 75-80.
2010 -Jacoby Volk, C. & Bar Eli, S. (2010). Habitus: Intervention, Insertion and Installation Critical Strategies of the Interior Design curriculum. EAAE Transactions on Architectural Education no. 50 pp. 205-212
2010 - כתיבת ערך ללקסיקון העוסק בעולם הפנים:Jacoby Volk, C. (2010). Haptic. In Basso Peressut et al (Ed.), Interior Worlds pp. 131-136). Torino: Allemandi University Press. Publication: IFW 2010 interiors forum world
2011 - מאמר בקטלוג תערוכה "חמישה רגעים", מוזיאון ת"א. יעקובי וולק, כ'. "המרחב החינוכי-מוזיאלי כמחולל של צרכני אמנות פעילים", חמישה רגעים, קטלוג תערוכה (עמ' 71–76)
2011 - יעקובי וולק, כ'. "כתמים עיוורים באוצרות של ארכיטקטורה ואומנות באובייקט האדריכלי ובעיר", בתוך פרופ' שגיא א' (עורך), האסופה הישראלית הראשונה למחקרים בתרבות חזותית. רמת גן: הוצאת אוניברסיטת בר-אילן.
2011 - יעקובי וולק, כ'. "משק עזר: תמרוץ מרחבי לעיר העתיד", בתוך פנסטר ט, רונן א. שלמה א. (עורכים), ערי המחר: תכנון קיימות וצדק חברתי.
ספטמבר 2012 -Participation as a critical Strategy for the re- examination of Interior Design Curricula Jacoby Volk, C. & Bar Eli, S. (2012) Publication: IDEA Journal 2012: Interior Economies Interior: a State of Becoming
2013 -The Future of Transdisciplinary Design", University of Luxembourg 2013 (Hardcover) by Lucienne Blessing, A.J. Qureshi, Kilian Gericke
2013 - Project Based Design and Transdisciplinarity: Rethinking Spatial Design Methodology. Carmella Jacoby- Volk and Shoshi Bar- Eli (2013) in The Future of Transdisciplinary Design. Published by Springer-Verlag London Ltd
2014 - יעקובי וולק, כ', "אקדמיה כסוכן שינוי", ספר מוזיאון פתח תקווה 2014.
פרסומים > ספרים בכתיבה

אדריכל אלכסנדר קליין – דיור ציבורי מיחידת הדיור הקטנה ועד ליחידת השכנות - מחקר היסטורי על עבודתו המדעית של האדריכל קליין. קושר את קליין לפוליטיקה של פיתוח וקידמה של לפני ואחרי הקמת המדינה, לכוחות שמשפיעים על תכנון עירוני ולכוחות שעדיין מעצבים את המרחב.
מדיור היסטורי לדיור עכשווי – מחקר על יזמות עירונית לשימור עדכני של דיור היסטורי ופיתוח להתחדשות עירונית.
הערות שוליים

↑  פרופ' כרמלה יעקובי וולק, סגן נשיא לפיתוח בינתחומי וחדשנות, מתראיינת לכתבה "מעצבים נבחרת", באתר המכללה למינהל, ‏נלקח ב-16 בספטמבר 2018
↑  חגית פלג-רותם, ‏חוויה של ייצור עצמי: הכירו את מעבדת "פאב לאב" בחולון, באתר גלובס, 16 בפברואר 2014
↑  אסתר זנדברג, אדריכלות | הקליניקה החדשה לעיצוב במכללה למינהל: עיצוב או מהפכה?, באתר הארץ, 13 בינואר 2011
↑  רוצים דייט עם אדריכל?, באתר Xnet‏, 1 ביוני 2005
↑  אריה ברקוביץ', "בלוק" - כתב עת חדש לתיאוריה, מדיה ואדריכלות, באתר וואלה! NEWS, ‏11 באפריל 2006 (ארכיון)
↑  יובל סער, הפיתוי של האובייקט, באתר הארץ, 2 באפריל 2008
↑  כרמלה יעקובי וולק קיבלה תואר פרופסור, באתר פורטפוליו News, ‏15 בפברואר 2015
↑  נעה ברק, "כתם עיוור" במוזיאון פתח תקווה, באתר nrg
ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "כרמלה יעקובי וולק".